Uhulumende weBotswana Usenikeza AbeZimbabwe AmaSeasonal Permits
AbeZimbabwe abafuna ukuyasebenza emapulazini kweleBotswana sebezanikezwa amaphepha okukubavumela ukusebenza awesikhatshana, abizwa ngokuthi ngama Seasonal Permits ikakhulu ngesikhathi sokulima.
GABORONE — Uhulumende weBotswana uthi usezanikeza abeZimbabwe abafuna ukusebenza emapulazini, amaphepha okusebenza awesikhatshana, ama Seasonal Permits ikakhulu ngesikhathi sokulima. Lokhu kuza ngemva kokuba abalimi bakweleBotswana bekhonone kakubi ngesikhathi eside sokuphiwa amaphepha kwabafuna ukuzosebenza emapulazini. Kulenani eliphezulu labeZimbabwe elingena kweleBotswana ukuzodinga umsebenzi emapulazini. Umphathintambo obona ngendaba zaphakathi kwelizwe eBotswana, umnunzana Edwin Batshu uthi uhulumende wakhe usezanikeza amaphepha esikhatshana amaSeasonal Permits, ikakhulu ngesikhathi sokulima. Amaphepha okusebenza eBotswana avame ukuthatha ngaphezu kwenyanga ezintathu ukuthi aphume, ngakho abalimi bathi lesi yisibanga eside kumlimi ogijimisana lesikhathi sezulu. Abalimi bathi njalo ukudinga amaphepha esikhathi eside kuyadula ngoba kudingeka ukuhlasula inkulungwane ezintathu zamapula-P3,000 kodwa bona bayabefuna izisebenzi ngesikhathi sokulima kuphela. Umphathintambo Batshu uthi ukuthola amaphepha esikhatshana kuzadingakala ukuhlawula amakhulu amahlanu amaPula-P500 kuphela. Lokhu kwamukelwe ngenjabulo ngabeZimbabwe abathi kade belinda isikhathi eside bengatholi amaphepha, njalo imisebenzi ibayeqa. "Kuyabukeka okwenziwe nguhulumende ngoba ungakhangela isikhathi esinengi uhlala inyanga lezinyanga ulinde amaphepha kukanti ucina useqiwa ngamathuba" Kukanti umnumazana Amos Mkhwebu uthi lokhu kuqondile ngoba abasebenza emasimini laba bengahlali isikhathi eside… "Lokhu yikho okumele kwenzakale, ungakhangela imali ebhadalwayo lesikhathi eside ukuthi amaphepha aphume, bekungaqondanga. Kucina kusenza abanye basebenze bengelamaphepha." AbeZimbabwe baqhubeka betheleka kweleBotswana bedinga noma yiwuphi umsebenzi inengi liphephela khona emapulazini kanye lemsebenzini yokwakha. Uhulumende weBotswana uthi uthemba inyathela lakhe elitsha lizakwenza ukuthi inani labasebenza emapulazini bengela maphepha aqondileyo lizakwehla.